Prisas – reprisas – surprisas
«Surprisa» musicala a chaschun dals 11avels Dis da litteratura a Domat 

Dad Erwin Caduff 

12 chantaduras e chantadurs da provegnientscha rumantscha la medema saira sin la medema tribuna, chantond covers da chanzuns renumadas – sa chapescha per rumantsch. La sairada «prisas – reprisas – surprisas» a chaschun dals 11avels Dis da litteratura a Domat vegn ad esser in eveniment da tempra tut speziala, da caracter singular e probablamain unic. Quai è l’opiniun da Benedetto Vigne, «coach» da l’eveniment singular e sez in dals protagonists. Tschellas persunas èn Thomas Cathomen, Corin Curschellas, Elmar Deflorin, Gioni Fry, Flavio Huonder, Mario e Corina Pacchioli e Gaby Degonda (Maconga), Paulin Nuotclà, Olivier Pernet e Riccarda Vedana. 

Il prim mument pudess ins crair ch’i haja duvrà blera lavur da persvasiun per vegnir ensemen cun tantas differentas interpretas ed interprets per in singul eveniment, ma Benedetto Vigne ha fatg autras experientschas. «Anc mai hai jau gì uschè lev da persvader la glieud. L’entusiassem è stà grond da tut las varts ed inqualin che n’ha nunpussaivel pudì vegnir per motivs da collisiuns da termins è stà fitg trumpà.» 
Pledentà interpretas ed interprets ha Vigne il zercladur/fanadur da quest onn. Dapi lur ha quai dà enturn otg emprovas ensemen cun la backing band «Mint» da Turitg e cun ils instrumentalists «BJ Horns» da Cuira. Mintga interpret è stà minimum duas giadas ensemen cun las bands per trenar. «Mint» e «BJ Horns» vegnan ad accumpagnar tut las chantaduras e tut ils chantadurs sin tribuna. 

Tut vegn transfurmà 
Ch’il tema musical sa numna «reprisas» n’è nagina «surprisa». «Reprisas» ubain «covers» èn copias da chanzuns. Sche quellas vegnan lur era anc chantadas per rumantsch, sche sa fa quai bain cun il tema general dals 11avels Dis da litteratura a Domat, translaziuns, ubain transfurmaziuns. 
Il public vegn delectà oravant tut cun chanzuns enconuschentas dals onns 60 e 70, dentant era cun ina u l’autra chanzun pli giuvna. Paulin Nuotclà p. ex. vegn a sa preschentar cun in toc ch’el veva gia translatà avant blers onns. Maconga ha translatà sez sia chanzun e per la gronda part da las ulteriuras translaziuns ha Beni Vigne procurà, saja quai en rumantsch grischun, en sursilvan ubain en ladin. Per ils texts ladins ha el dentant anc duvrà sustegn da veritabels Ladins. «In’interessanta lavur che ha fatg a mai grond plaschair. Jau vai era proponì als interprets ch’eran indecis, tge chanzuns prender, vai pia fatg ina sort ‘coaching’.» 
Per na betg tradir memia bler da la «surprisa», na vegnan anc betg tut ils titels dads enconuschent. Tant po ins dentant tradir: Il Beatles na vegnan betg a la curta. «Ils Beatles èn ina band ch’unescha. Cun quels pon tant las generaziuns pli veglias sco era quellas pli giuvnas s’identifitgar», di Vigne. Ins dastga avair mirveglias, co la chanzun «Me gustas tu» da Manu Chao vegn a tunar per rumantsch. Tar il hit «Brown sugar» dals Rolling Stones èsi enconuschent ch’il titel rumantsch sa cloma «Chau schuba». Tgi che vegn ad interpretar el è pel mument anc ina «surprisa». 
Nagina «surprisa» è la moderatura. Ella sa numna Marietta Jemmi ed ha gia fatg sia lavur a chaschun dal segund festival dal film rumantsch a Suraua a moda lucca e persvadenta. 
L’entir concert vegn registrà ed emess dal Radio Rumantsch. Avess quel propi d’avair ina fitg buna accoglientscha tar il public, resalvan ils organisaturs l’opziun da realisar pli tard in disc cumpact cun tut ils tocs chantads sonda saira. Quellas chanzuns vegnissan dentant registradas da nov en qualitad da studio e betg sco concert live. 
Prisas – reprisas – surprisas ha lieu sonda, ils 10-11-01 a las 21.00 en halla Tircal a Domat.